**DÔVODOVÁ SPRÁVA**

1. **Všeobecná časť**

Ministerstvo dopravy a výstavby Slovenskej republiky (ďalej len ,,ministerstvo“) predkladá návrh zákona o poskytovaní dotácií v pôsobnosti Ministerstva dopravy a výstavby Slovenskej republiky na podporu rozvoja cyklistickej dopravy a cykloturistiky (ďalej len ,,návrh zákona“) ako iniciatívny materiál.

Návrh zákona vychádza z dokumentu Národná stratégia rozvoja cyklistickej dopravy a cykloturistiky v Slovenskej republike, schváleného na základe uznesenia vlády Slovenskej republiky č. 223 zo 7. mája 2013, ktorý popisuje súčasný, východiskový stav cyklodopravy a cykloturistiky.

V súčasnosti vzniká čoraz väčšia spoločenská potreba rozvoja ekologickejších druhov dopravy, predovšetkým cyklistickej dopravy. Chýba základná sieť cyklistických trás, pričom samotná výstavba cyklistickej infraštruktúry je väčšinou vecou lokálnej iniciatívy. Počet cyklistov neustále rastie, a to najmä v centrách miest, ktorých infraštruktúra nie je prispôsobená pre ich bezpečný pohyb. Chýbajú nielen segregované trasy, ale tiež prvky upokojujúce motorovú dopravu. Rastúce nároky na mobilitu bývajú uspokojované individuálnou automobilovou dopravou, čo vedie k zhoršovaniu fyzickej a psychickej kondície a zdravotného stavu obyvateľstva a k nepriaznivému vplyvu na životné prostredie.

Podľa § 8a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov sa dotácie poskytujú len na základe osobitného zákona v rozsahu, spôsobom a za podmienok ním ustanovených alebo ustanovených podrobnejšie iným všeobecne záväzným právnym predpisom vydaným na jeho vykonanie; tým nie sú dotknuté ustanovenia tohto zákona. Poskytovateľ dotácie môže ustanovené podmienky podrobnejšie určiť, prípadne môže určiť ďalšie podmienky, ktorými sa zabezpečí maximálna hospodárnosť a efektívnosť použitia dotácie.

Cieľom návrhu zákona je podpora rozvoja cyklistickej dopravy a cykloturistiky, a to formou poskytnutia dotácie z rozpočtovej kapitoly ministerstva na vypracovanie projektovej dokumentácie na účel výstavby, rekonštrukcie a modernizácie cyklistickej komunikácie, vypracovanie projektovej dokumentácie na účel dopravného značenia cyklistickej komunikácie, výstavbu, rekonštrukciu alebo modernizáciu cyklistickej infraštruktúry, osvetové kampane a propagačné kampane.

Predkladaný návrh zákona predpokladá negatívny vplyv na rozpočet verejnej správy a pozitívny vplyv na životné prostredie, nemá vplyv na podnikateľské prostredie, sociálne vplyvy, vplyvy na informatizáciu spoločnosti a ani vplyvy verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, rozhodnutiami Ústavného súdu Slovenskej republiky, zákonmi a ostatnými všeobecne záväznými právnymi prepismi, medzinárodnými zmluvami a inými medzinárodnými dokumentmi, ktorými je Slovenská republika viazaná ako aj s právne záväznými aktmi Európskej únie.

**B. Osobitná časť**

**K § 1**

Vymedzuje sa predmet úpravy zákona, na základe ktorého bude možné poskytovať finančné prostriedky z rozpočtu ministerstva.

**K § 2**

Na účely navrhovaného zákona sa vymedzujú základné pojmy, ktoré sa používajú v nasledujúcich ustanoveniach zákona.

**K § 3**

Ustanovenie vymedzuje účel poskytovania dotácií, ktorým je podpora rozvoja cyklistickej dopravy a cykloturistiky. Dotáciu bude možné poskytnúť na vypracovanie projektovej dokumentácie na účel výstavby, rekonštrukcie a modernizácie cyklistickej komunikácie, vypracovanie projektovej dokumentácie na účel dopravného značenia cyklistickej komunikácie, výstavbu, rekonštrukciu alebo modernizáciu cyklistickej infraštruktúry, osvetové kampane a propagačné kampane, ktorých cieľom je podpora cyklistickej dopravy a cykloturistiky.

**K § 4**

V odseku 1 sa určuje okruh subjektov, ktoré môžu byť žiadateľom o poskytnutie dotácie.

V odseku 2 sa upravujú podmienky, za ktorých možno poskytnúť dotáciu podľa tohto zákona pri splnení podmienok ustanovených zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

Odsek 3 upravuje ďalšie podmienky poskytovania dotácií podľa tohto zákona.

V odseku 4 sa ustanovujú oblasti, na ktoré nemožno poskytnúť ani použiť dotáciu.

**K § 5**

Dotácia sa bude poskytovať na základe žiadosti o poskytnutie dotácie, ktorú žiadateľ predloží spolu s prílohami na základe výzvy zverejnenej na webovom sídle ministerstva v termíne, v rozsahu a spôsobom, ktoré určí ministerstvo vo výzve.

V príslušnom rozpočtovom roku zverejňuje ministerstvo výzvy podľa ich účelu, a to v závislosti od schváleného rozpočtu ministerstva na dotácie. Poslednú výzvu môže ministerstvo zverejniť 30. septembra príslušného rozpočtového roka.

V odsekoch 3 až 5 sa ustanovujú doklady, ktoré sú potrebné na posúdenie žiadosti o poskytnutie dotácie na podporu rozvoja cyklistickej dopravy a cykloturistiky a bez ktorých sa nebude môcť rozhodnúť o poskytnutí dotácie.

Odsek 6 upravuje oprávnenie ministerstva neprihliadať na žiadosť, ktorá nespĺňa predpísané náležitosti, a ktorej nedostatky nebudú odstránené ani v dodatočnej lehote určenej vo výzve ministerstva. Rovnako sa nebude prihliadať na žiadosť, ktorá bola predložená po termíne určenom ministerstvom vo výzve.

**K § 6**

Upravuje sa spôsob vyhodnocovania žiadostí, ktoré vykonáva nezávislá komisia.

**K § 7**

Ustanovenie upravuje poskytnutie dotácie na základe písomnej zmluvy o poskytnutí dotácie, ktorú uzatvorí ministerstvo so žiadateľom, ktorému je po vyhodnotení žiadosti schválená dotácia.

**K § 8**

Ustanovuje sa rozsah informácií, ktoré ministerstvo zverejňuje na svojom webovom sídle.

**K § 9**

Ustanovuje sa povinnosť ministerstva vykonávať finančnú kontrolu dodržiavania hospodárnosti, efektívnosti, účinnosti, účelnosti a podmienok použitia dotácie a kontrolu dodržiavania podmienok určených v zmluve o poskytnutí dotácie.

**K § 10**

Ustanovenie upravuje skutočnosti, že na poskytovanie, používanie a zúčtovanie dotácií sa vzťahuje tento zákon a osobitný predpis; poskytnutie dotácie nie je právne nárokovateľné a týmto zákonom nie sú dotknuté osobitné predpisy o štátnej pomoci.

**K § 11**

Účinnosť zákona sa navrhuje 1. júla 2019.